CELEX: 32017R0908
Language: el
Date: 2017-05-11 00:00:00
Title: Εκτελεστικός κανονισμός (ΕΕ) 2017/908 της Επιτροπής, της 11ης Μαΐου 2017, για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Picodon (ΠΟΠ)]

30.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 139/23
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/908 ΤΗΣ ΕΠΙΤΡΟΠΉΣ
   της 11ης Μαΐου 2017
   για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Picodon (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Γαλλίας για την έγκριση τροποποίησης των προδιαγραφών της προστατευόμενης ονομασίας προέλευσης «Picodon», η οποία καταχωρίσθηκε δυνάμει του κανονισμού (ΕΚ) αριθ. 1107/96 της Επιτροπής (2) όπως τροποποιήθηκε με τον κανονισμό (ΕΚ) αριθ. 1143/2009 της Επιτροπής (3).
            
         
               (2)
            
            
               Με επιστολή της 11ης Μαρτίου 2016, οι γαλλικές αρχές κοινοποίησαν στην Επιτροπή ότι είχε χορηγηθεί μεταβατική περίοδος, δυνάμει του άρθρου 15 παράγραφος 4 του κανονισμού (ΕΕ) αριθ. 1151/2012, με καταληκτική ημερομηνία τις 31 Δεκεμβρίου 2016, σε δύο επιχειρήσεις εγκατεστημένες στην επικράτειά τους που πληρούν τις προϋποθέσεις του εν λόγω άρθρου σύμφωνα με την απόφαση της 17ης Φεβρουαρίου 2016 σχετικά με την προστατευόμενη ονομασία προέλευσης «Picodon», η οποία δημοσιεύθηκε στις 26 Φεβρουαρίου 2016 στην Επίσημη Εφημερίδα της Γαλλικής Δημοκρατίας. Κατά τη διάρκεια της εθνικής διαδικασίας ένστασης, οι δύο επιχειρήσεις υπέβαλαν ένσταση όσον αφορά την υποχρέωση χρησιμοποίησης νωπού γάλακτος για την παραγωγή «Picodon», αναφέροντας ότι δεν ήταν σε θέση να συμμορφωθούν άμεσα με την εν λόγω διάταξη και ότι χρειάζονταν περισσότερο χρόνο για την προσαρμογή του μέσου παραγωγής τους. Οι επιχειρήσεις αυτές, οι οποίες διέθεταν εξάλλου στην αγορά «Picodon» νόμιμα και αδιαλείπτως κατά τη διάρκεια των πέντε τουλάχιστον ετών πριν από την υποβολή της αίτησης, πληρούν τις προϋποθέσεις του άρθρου 15 παράγραφος 4 του κανονισμού (ΕΕ) αριθ. 1151/2012. Στο πλαίσιο αυτό τους χορηγήθηκε συνεπώς μεταβατική περίοδος που λήγει στις 31 Δεκεμβρίου 2016. Οι συγκεκριμένες επιχειρήσεις είναι οι ακόλουθες: Fromagerie du Vivarais, Les Pélissons, 07570 Désaignes· Eurial, rue Henri Barbusse, 26400 Crest.
            
         
               (3)
            
            
               Δεδομένου ότι η εν λόγω τροποποίηση δεν είναι ήσσονος σημασίας κατά την έννοια του άρθρου 53 παράγραφος 2 του κανονισμού (ΕΕ) αριθ. 1151/2012, η Επιτροπή δημοσίευσε την αίτηση τροποποίησης, κατ' εφαρμογή του άρθρου 50 παράγραφος 2 στοιχείο α) του εν λόγω κανονισμού, στην Επίσημη Εφημερίδα της Ευρωπαϊκής Ένωσης
                   (4).
            
         
               (4)
            
            
               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, πρέπει να εγκριθεί η τροποποίηση των προδιαγραφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνεται η τροποποίηση των προδιαγραφών η οποία έχει δημοσιευθεί στην Επίσημη Εφημερίδα της Ευρωπαϊκής Ένωσης και αφορά την ονομασία «Picodon» (ΠΟΠ).
   Άρθρο 2
   Η προστασία που χορηγείται δυνάμει του άρθρου 1 υπόκειται στη μεταβατική περίοδο που χορηγήθηκε από τη Γαλλία μετά την απόφαση της 17ης Φεβρουαρίου 2016 σχετικά με την προστατευόμενη ονομασία προέλευσης «Picodon», η οποία δημοσιεύθηκε στις 26 Φεβρουαρίου 2016 στην Επίσημη Εφημερίδα της Γαλλικής Δημοκρατίας, δυνάμει του άρθρου 15 παράγραφος 4 του κανονισμού (ΕΕ) αριθ. 1151/2012, στις επιχειρήσεις που πληρούν τις προϋποθέσεις του εν λόγω άρθρου.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Μαΐου 2017.
      
         
            Για την Επιτροπή,
         
         
            εξ ονόματος του Προέδρου,
         
         Phil HOGAN
         
            Μέλος της Επιτροπής
         
      
   
   
      (1)  ΕΕ L 343 της 14.12.2012, σ. 1.
   
      (2)  Κανονισμός (ΕΚ) αριθ. 1107/96 της Επιτροπής, της 12ης Ιουνίου 1996, σχετικά με την καταχώριση των γεωγραφικών ενδείξεων και των ονομασιών προέλευσης σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2081/92 του Συμβουλίου (ΕΕ L 148 της 21.6.1996, σ. 1).
   
      (3)  Κανονισμός (ΕΚ) αριθ. 1143/2009 της Επιτροπής, της 26ης Νοεμβρίου 2009, για την έγκριση μη ήσσονος σημασίας τροποποιήσεων των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Picodon de l'Ardèche ou Picodon de la Drôme (ΠΟΠ)] (ΕΕ L 312 της 27.11.2009, σ. 14).
   
      (4)  ΕΕ C 25 της 25.1.2017, σ. 5.